बिहार की सीमाओं से जुड़े उत्तर प्रदेश में शराब का बड़ा कारोबार होता है और बड़ी संख्या में लोग शराब के नशे की लत के शिकार हैं। सरकारी आंकड़ों पर गौर करें तो साल 2016 में उत्तर प्रदेश सरकार ने सिर्फ शराब से 19,000 करोड़ रुपए राजस्व प्राप्ति का लक्ष्य रखा था। बड़ी बात यह है कि उत्तर प्रदेश में राजस्व संग्रह का 19 प्रतिशत हिस्सा सिर्फ शराब से प्राप्त होता है। आबकारी विभाग के आंकड़ों पर गौर करें तो उत्तर प्रदेश में अंग्रेजी शराब की 5,741 दुकानें हैं और देशी शराब की 14,021 दुकानें चल रही हैं। इसके अलावा 415 बियर मॉडल शॉप और 2440 भांग के ठेके चलते हैं। वहीं, सरकार ने 2017-2018 में शराब से राजस्व प्राप्ति में 20,593 करोड़ रुपए का लक्ष्य रखा है।